Document ID: 32011R0620

KOMISJONI RAKENDUSMÄÄRUS (EL) nr 620/2011,
24. juuni 2011,
millega muudetakse tariifi- ja statistikanomenklatuuri ning ühist tollitariifistikku käsitleva nõukogu määruse (EMÜ) nr 2658/87 I lisa
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti d,
ning arvestades järgmist:
(1)
Tulenevalt teatavate riikide poolt Maailma Kaubandusorganisatsioonile (WTO) esitatud kaebusest jõuti WTO vaekogu aruandes, mille WTO vaidluste lahendamise organ võttis vastu 21. septembril 2010, (2) järeldusele, et Euroopa Liidu tegevus ei ole olnud muu hulgas kooskõlas üldise tolli- ja kaubanduskokkuleppega (GATT 1994), kuna EL kohaldab selliste teatavate infotehnoloogiatoodete suhtes, mida ELis valmistatakse infotehnoloogia lepingu (ITA) alusel, soodsamaid tollitariife, kui on ette nähtud tollitariifide osas võetud kohustustega. Määruse (EMÜ) nr 2658/87 I lisa tuleks muuta, et viia see kooskõlla ELi rahvusvaheliste kohustustega GATT 1994 raames. Nõutavad muudatused on kooskõlas nõukogu 24. märtsi 1997. aasta otsusega 97/359/EÜ infotehnoloogiatoodete tollimaksude kaotamise kohta, (3) millega kiideti heaks ITA.
(2)
WTO vaekogu aruande kohaselt ei tohiks digitaalkopeerimist käsitada valguskopeerimisena GATT 1994 mõistes ning kopeerimiskiirus ei tohiks olla ainus klassifitseerimiskriteerium. Seepärast tuleks määruse (EMÜ) nr 2658/87 I lisa alamrubriiki 8443 31 ja vastavat tollimaksumäära vastavalt muuta.
(3)
Kombineeritud nomenklatuuri alamrubriigi 8528 71 15 (varem 8528 71 13) sõnastust tuleks muuta, et see hõlmaks teleribokse (set-top boxes), mis lisaks sidefunktsioonile suudavad täita ka täiendavaid salvestamis- või taasesitusfunktsioone, tingimusel, et selle tulemusel säilivad sidefunktsiooniga teleriboksi põhiomadused.
(4)
Käesolev määrus peaks jõustuma 1. juulil 2011. aastal pärast sellise mõistliku ajavahemiku lõppu, mille lepivad kokku Euroopa Liit ja kaebuse esitanud pooled ning mille jooksul peab Euroopa Liit tagama kooskõla WTO kohustustega.
(5)
Kuna WTO vaidluste lahendamise organi vastuvõetud aruannetes esitatud soovitustel ei ole tagasiulatuvat mõju, ei peaks ka käesoleval määrusel olema tagasiulatuvat mõju ning määrust ei saa kasutada tagasiulatuva mõjuga tõlgendamissuunisena. Kuna seda ei saa kasutada tõlgendamissuunisena enne 1. juulit 2011 vabasse ringlusse lubatud kaupade klassifitseerimiseks, ei saa see olla aluseks enne kõnealust kuupäeva makstud tollimaksude tagasimaksmisele.
(6)
Tolliseadustiku komitee ei ole oma eesistuja määratud tähtaja jooksul arvamust esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 2658/87 I lisa teise osa XVI jaotist muudetakse vastavalt käesoleva määruse lisale.
Artikkel 2
Käesolev määrus jõustub 1. juulil 2011.
Sellel ei ole tagasiulatuvat mõju ning seda ei saa kasutada tagasiulatuva mõjuga tõlgendamissuunisena.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. juuni 2011

Labels: 3
12
1